VSM Sklep IV Kp 24733/2014
Datum: 2018-04-26T02:00:00.000+02:00
ecli: ECLI:SI:VSMB:2018:IV.KP.24733.2014
sodisce: Višje sodišče v Mariboru
oddelek: Kazenski oddelek
institut: rok za preklic pogojne obsodbe - vročitev sodbe
jedro: Rok za izpolnitev posebnega pogoja.
zveza: KZ-1-UPB2 člen 62, 62/2

## Jedro

Rok za izpolnitev posebnega pogoja.

## Izrek

I. Ob reševanju pritožb obsojenca in njegovega zagovornika se sodba sodišča prve stopnje po uradni dolžnosti spremeni tako, da se odloči, da se postopek za preklic pogojne obsodbe, izrečene obsojenemu D.K. s sodbo Okrajnega sodišča v Mariboru I K 24733/2014 z dne 27. 11. 2014, ustavi.

II. Stroški kazenskega postopka iz 1. do 5. točke drugega odstavka 92. člena ZKP ter potrebni izdatki obsojenca in potrebni izdatki ter nagrada njegovega zagovornika na prvi in drugi stopnji bremenijo proračun.

## Obrazložitev

1. Z uvodoma navedeno sodbo je sodišče prve stopnje obsojenemu D.K. preklicalo pogojno obsodbo, izrečeno s sodbo Okrajnega sodišča v Mariboru I K 24733/2014 z dne 27. 11. 2014, in mu izreklo kazen šest mesecev zapora ter ga po četrtem odstavku 95. člena Zakona o kazenskem postopku (v nadaljevanju ZKP) oprostilo vrnitve oziroma plačila stroškov kazenskega postopka iz 1. do 6. točke drugega odstavka 92. člena ZKP.

2. Zoper takšno sodbo sta se pritožila obsojenec in njegov zagovornik, in sicer: - obsojenec zaradi bistvene kršitve določb kazenskega postopka in kršitve kazenskega zakona, s predlogom, da pritožbeno sodišče izpodbijano sodbo razveljavi ter zadevo vrne v ponovno odločanje oziroma podrejeno, da ga pritožbeno sodišče zasliši na seji; - zagovornik obsojenca zaradi bistvene kršitve določb kazenskega postopka ter zmotne in nepopolne ugotovitve dejanskega stanja, s predlogom, da pritožbeno sodišče pritožbi ugodi, izpodbijano sodbo razveljavi ter zadevo vrne v ponovno odločanje.

3. Po določbi drugega odstavka 62. člena Kazenskega zakonika (v nadaljevanju KZ-1) sme sodišče, če obsojenec v danem roku ne izpolni obveznosti, ki mu je bila naložena s pogojno obsodbo, najpozneje v enem letu po poteku preizkusne dobe preklicati pogojno obsodbo in izreči kazen, ki je bila določena v pogojni obsodbi. V obravnavani zadevi je sodba, s katero je bila obsojencu izrečena pogojna obsodba, postala pravnomočna 27. 11. 2014. Rok za izpolnitev posebnega pogoja je potekel 27. 11. 2016, enoletni rok po poteku preizkusne dobe, v katerem je še mogoče preklicati pogojno obsodbo, pa je potekel dne 27. 11. 2017. 4. Sodišče prve stopnje je z izpodbijano sodbo obsojencu preklicalo pogojno obsodbo dne 16. 3. 2017, torej še znotraj zakonskega določenega roka, vendar je rok iz drugega odstavka 62. člena KZ-1 potekel še preden je bila sodba prvostopenjskega sodišča vročena obsojencu. Glede na to in ker zakonskega roka za preklic pogojne obsodbe ni mogoče podaljšati, je pritožbeno sodišče na podlagi četrtega odstavka 506. člena ZKP ob reševanju pritožb obsojenca in njegovega zagovornika izpodbijano sodbo po uradni dolžnosti spremenilo tako, da je postopek za preklic pogojne obsodbe ustavilo, zaradi česar se v vsebino pritožbenih navedb ni spuščalo.

5. Izrek o stroških postopka temelji na določbi prvega odstavka 98. člena in prvega odstavka 96. člena ZKP.